Prijedlog

Na temelju članka 104. stavaka 1., 3. i 5. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske, 32/20 i 145/24) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_\_ sjednici, \_\_\_\_ 2025., donijela je

**ODLUKU**

**o izmjenama i dopunama**

**Odluke o davanju u zakup i na drugo korištenje površina javne namjene**

**Članak 1.**

U Odluci o davanju u zakup i na drugo korištenje površina javne namjene (Službeni glasnik Grada Zagreba 8/23 i 42/23) članku 5. stavku 3. riječi: „i prigodnih predmeta i ukrasa“ zamjenjuju se riječju: „radova“.

**Članak 2.**

U članak 8. zarez i riječi: „a obavijest o objavi javnog natječaja u dnevnome tisku“ brišu se.

**Članak 3.**

U članku 9. točka 2. mijenja se i glasi:

„ 2. naznaku namjene, broja lokacije-mjesta koje se mogu dodijeliti jednom ponuditelju i roka na koji se lokacija-mjesto daje;

Točka 12. mijenja se i glasi:

„12.naznaku obveze podnošenja izvornika ili ovjerene preslike potvrde gradskog upravnoga tijela nadležnog za financije o nepostojanju duga ponuditelja s osnove potraživanja Grada Zagreba i potvrde porezne uprave da nema nepodmirenih dospjelih poreznih obveza, ne starije od 30 dana od dana objave javnog natječaja;“.

**Članak 4.**

Članak 10. briše se.

**Članak 5.**

U članku 11. stavku 2. iza riječi: „odluke“ dodaje se zarez i riječi: „a gradonačelnik na prijedlog Povjerenstva može zaključkom iz članka 13. stavka 1. ove odluke odrediti i veći početni iznos jednokratne naknade za pojedine lokacije – mjesta ovisno o položaju i frekventnosti lokacije“.

**Članak 6.**

Članak 13. mijenja se i glasi:

„Prije raspisivanja javnog natječaja gradonačelnik će na prijedlog Povjerenstva zaključkom odrediti broj mjesta koja se mogu dodijeliti jednom ponuditelju na lokacijama – mjestima za postavljanje kioska odnosno pokretnih naprava iste ili srodne namjene.

Ako ponude istog ponuditelja sadrže najviši iznos jednokratne naknade za lokacije - mjesta kojima se prelazi broj mjesta određen zaključkom iz stavka 1. ovoga članka, Povjerenstvo će pozvati ponuditelja da se u roku od 48 sati izjasni od kojih ponuda za lokacije - mjesta odustaje.

Ako se ponuditelj ne odazove pozivu iz stavka 2. ovoga članka, gradonačelnik će mu na prijedlog Povjerenstva dodijeliti lokacije - mjesta do broja mjesta određenog prema stavku 1. ovoga članka.“

**Članak 7.**

U članku 14. stavku 1. riječi: „petnaest (15)“ zamjenjuje se riječima: „najviše trideset (30)“.

**Članak 8.**

U članku 15. stavci 4. i 5. brišu se.

**Članak 9.**

Naslov iznad članka 18. briše se.

U članku 18. alineja 6. mijenja se i glasi:

„ **-** izvornik ili ovjerenu presliku potvrde gradskog upravnoga tijela nadležnog za financije o nepostojanju duga ponuditelja s osnove potraživanja Grada Zagreba i potvrdu porezne uprave da nema nepodmirenih dospjelih poreznih obveza, ne starije od 30 dana od dana objave javnog natječaja;“.

**Članak 10.**

Naslov iznad članka 19. mijenja se i glasi:„**Pokretne naprave za prigodnu prodaju umjetničkih radova**“.

Članak 19. mijenja se i glasi:

„Lokacije - mjesta na površinama javne namjene za postavljanje pokretnih naprava za prigodnu prodaju umjetničkih radova dodjeljuju se javnim natječajem.

Gradonačelnik na prijedlog Povjerenstva zaključkom određuje lokacije - mjesta, namjenu, razdoblje, smjernice za izgled pokretne naprave i površinu za postavljanje pokretnih naprava iz stavka 1. ovoga članka.“

**Članak 11.**

Naslov iznad članka 20. briše se, a u članku 20. stavku 1. riječi: „i prigodnih predmeta te ukrasa“ zamjenjuju se riječju: „radova“.

Stavak 2. mijenja se i glasi:

„Potvrde i isprave iz stavka 1. ovoga članka ne smiju biti starije od šest (6) mjeseci od dana objave javnog natječaja.“

**Članak 12.**

U članku 21. stavku 1. riječi: „i prigodnih predmeta te ukrasa“ zamjenjuju se riječju: „radova“.

**Članak 13.**

U članku 24. stavak 3. mijenja se i glasi:

„Ponuditelj čija je ponuda utvrđena kao najpovoljnija nema pravo na povrat jamstva za ozbiljnost ponude ako:

- odustane od ponude nakon donošenja zaključka o izboru najpovoljnije ponude

- ne izvrši uplatu sukladno zaključku o izboru najpovoljnije ponude u roku od deset (10) dana od dana dostave zaključka

- ne pristupi sklapanju ugovora o zakupu u roku od osam (8) dana od dana dostave poziva na sklapanje ugovora, a svoj izostanak ne opravda ili

- odustane od sklapanja ugovora.“.

Iza stavka 3. dodaju se stavci 4. i 5. koji glase:

„Iznimno, ako nije moguće sklopiti ugovor u slučaju nepredviđenih okolnosti koje nisu na strani ponuditelja, ponuditelj može podnijeti zahtjev za povrat jamstva za ozbiljnost ponude.

Povjerenstvo odlučuje o opravdanosti razloga iz stavka 3. i 4. ovoga članka.“.

**Članak 14.**

U članku 25. stavku 3. točka 9. mijenja se i glasi:

„9. naznaku obveze podnošenja izvornika ili ovjerene preslike potvrde gradskog upravnoga tijela nadležnog za financije o nepostojanju duga ponuditelja s osnove potraživanja Grada Zagreba i potvrde porezne uprave da nema nepodmirenih dospjelih poreznih obveza, ne starije od 30 dana od dana objave javnog natječaja;“.

**Članak 15.**

U članku 27. iza stavka 1. dodaje se novi stavak 2. koji glasi:

„Prigodna prodaja za božićne blagdane je prodaja vlastitih rukotvorina (suvenira, božićnih ukrasa i prigodnih poklona) te vlastitih domaćih proizvoda koji ne uključuju svježe voće i povrće i koji nisu namijenjeni za konzumaciju na mjestu prodaje .“

Dosadašnji stavci 2. i 3. postaju stavci 3. i 4.

U dosadašnjem stavku 4. koji postaje stavak 5. u točki 4. riječi: „i slično“ brišu se.

U točki 7. riječi: „i slično“ brišu se.

Iza točke 7. dodaju se točke 8. i 9. koje glase:

„8. naznaku da je potrebno priložiti popis te katalog ili fotografije proizvoda za svakog člana te deklaraciju za svaki proizvod prigodne prodaje;

9. naznaku obveze podnošenja preslike uvjerenja o stjecanju statusa tradicijskog odnosno umjetničkog obrta ako je ponuditelj za prigodnu prodaju nositelj tog statusa;“.

Dosadašnja točka 8. postaje točka 10.

Dosadašnja točka 9. koja postaje točka 11. mijenja se i glasi:

„11. naznaku obveze podnošenja izvornika ili ovjerene preslike potvrde gradskog upravnoga tijela za financije o nepostojanju duga ponuditelja s osnove potraživanja Grada Zagreba i potvrde porezne uprave da nema nepodmirenih dospjelih poreznih obveza, ne starije od 30 dana od dana objave javnog natječaja;“.

Dosadašnje točke od 10. do 12. postaju točke od 12. do 14.

**Članak 16.**

Članak 28. mijenja se i glasi:

„Najpovoljnija ponuda za postavljanje pokretnih naprava za ugostiteljske usluge za božićne blagdane je ona ponuda koja ispunjava uvjete javnog natječaja i sadrži najviši iznos jednokratne naknade koji ne smije biti niži od početnog iznosa naknade.

Za postavljanje pokretnih naprava za ugostiteljske usluge za božićne blagdane jednom ponuditelju može se dodijeliti najviše do 25 % lokacija - mjesta na površinama javne namjene oglašenima u javnom natječaju.

Ako ponude istog ponuditelja sadrže najviši iznos jednokratne naknade za lokacije - mjesta kojima se prelazi postotak utvrđen stavkom 2. ovoga članka, Povjerenstvo će pozvati ponuditelja da se u roku od 48 sati izjasni od kojih ponuda za lokacije - mjesta odustaje.

Ako se ponuditelj ne odazove pozivu iz stavka 3. ovoga članka, gradonačelnik će mu dodijeliti lokacije - mjesta do postotka utvrđenog stavkom 2. ovoga članka koje predloži Povjerenstvo.

Ako dva ili više ponuditelja ponude jednak iznos jednokratne naknade za istu lokaciju - mjesto, Povjerenstvo će pozvati ponuditelje da ponude novi iznos naknade koji ne može biti manji od prvotno ponuđenoga, a najpovoljnija ponuda je ona ponuda koja sadrži najviši iznos jednokratne naknade.

Gradonačelnik zaključkom na prijedlog Povjerenstva dodjeljuje lokaciju - mjesto za postavljanje pokretne naprave za ugostiteljske usluge za božićne blagdane.

Gradsko upravno tijelo nadležno za komunalne poslove i javne površine donijet će rješenje na temelju zaključka iz stavka 6. ovoga članka.

Na sva ostala pitanja vezana za dodjelu lokacije - mjesta na površinama javne namjene za postavljanje pokretnih naprava za ugostiteljske usluge za božićne blagdane iz članka 27. stavka 1. ove odluke, a koja nisu uređena ovim člankom i člankom 27. ove odluke, na odgovarajući način primjenjuju se odredbe ove odluke kojima se uređuje postupak javnog natječaja za postavljanje kioska i pokretnih naprava.“.

**Članak 17.**

Iza članka 28. dodaje se članak 28.a koji glasi:

„ **Članak 28.a**

Najpovoljnija ponuda za postavljanje pokretnih naprava za prigodnu prodaju za božićne blagdane je ona ponuda koja ispunjava uvjete javnog natječaja i ima najviši broj bodova prema sljedećim kriterijima:

1. najviši ponuđeni iznos jednokratne naknade koji ne smije biti niži od početnog iznosa naknade iz članka 27. stavka 3. ove odluke - 10 bodova, a za ostale ponude broj bodova po ovom kriteriju određuje se tako da se ponuđeni iznos jednokratne naknade iz ponude koja se ocjenjuje dijeli s najvišim ponuđenim iznosom jednokratne naknade od svih ponuđenih valjanih ponuda i množi s brojem 10,

2. teritorijalni kriterij (sjedište ponuditelja):

-  područje Grada Zagreba - 30 bodova,

- područje Zagrebačke županije -20 bodova,

3. status tradicijskog odnosno umjetničkog obrta (dokazuje se uvjerenjem o stjecanju statusa tradicijskog odnosno umjetničkog obrta) – 30 bodova,

4. raznolikost i kvaliteta ponude - do 30 bodova.

Ako dvije ili više ponuda imaju isti broj bodova za istu lokaciju - mjesto, najpovoljnija ponuda je ona ponuda koja je ostvarila bodove iz kriterija statusa tradicijskog odnosno umjetničkog obrta, a ako obje ostvaruju bodove prema navedenom kriteriju, prednost ima ona ponuda koja je ostvarila veći broj bodova prema kriteriju raznolikost i kvaliteta ponude. Ako dvije ili više ponuda imaju isti broj bodova i prema navedenom kriteriju, prednost ima ona ponuda koja je ostvarila veći broj bodova prema teritorijalnom kriteriju.

Za postavljanje pokretnih naprava za prigodnu prodaju za božićne blagdane jednom ponuditelju može se dodijeliti najviše do 25 % lokacija - mjesta na površinama javne namjene oglašenima u javnom natječaju.

Ako ponude istog ponuditelja imaju najveći broj bodova za lokacije - mjesta kojima se prelazi postotak utvrđen stavkom 3. ovoga članka, Povjerenstvo će pozvati ponuditelja da se u roku od 48 sati izjasni od kojih ponuda za lokacije - mjesta odustaje.

Ako se ponuditelj ne odazove pozivu iz stavka 4. ovoga članka, gradonačelnik će mu dodijeliti lokacije - mjesta do postotka utvrđenog stavkom 3. ovoga članka koje predloži Povjerenstvo.

Gradonačelnik zaključkom na prijedlog Povjerenstva dodjeljuje lokaciju - mjesto za postavljanje pokretne naprave za prigodnu prodaju za božićne blagdane.

Gradsko upravno tijelo nadležno za komunalne poslove i javne površine donijet će rješenje na temelju zaključka iz stavka 6. ovoga članka.

Na sva ostala pitanja vezana za dodjelu lokacije - mjesta na površinama javne namjene za postavljanje pokretnih naprava za prigodnu prodaju za božićne blagdane, a koja nisu uređena ovim člankom i člankom 27. ove odluke, na odgovarajući način primjenjuju se odredbe ove odluke kojima se uređuje postupak javnog natječaja za postavljanje kioska i pokretnih naprava.“

**Članak 18.**

U članku 29. stavku 4. riječi: „može odrediti“ zamjenjuju se riječju: „određuje“.

**Članak 19.**

U članku 30. iza stavka 1. dodaje se novi stavak 2. koji glasi:

„Iznimno, ako iz opravdanih razloga (izvođenje radova i slično) određena lokacija s mjestima nije bila obuhvaćena javnim natječajem iz stavka 1. ovoga članka, raspisat će se novi javni natječaj najkasnije do 15. rujna tekuće godine“.

U dosadašnjem stavku 2. koji postaje stavak 3. u točki 5. riječi: „i slično“ brišu se, a

točka 15. mijenja se i glasi:

„15. naznaku obveze podnošenja izvornika ili ovjerene preslike potvrde gradskog upravnoga tijela za financije o nepostojanju duga ponuditelja s osnove potraživanja Grada Zagreba i potvrde porezne uprave da nema nepodmirenih dospjelih poreznih obveza, ne starije od 30 dana od dana objave javnog natječaja;“

**Članak 20.**

Članak 31. mijenja se i glasi:

„Najbolja ponuda je ona ponuda koja ispunjava uvjete iz javnoga natječaja i ima najveći broj bodova prema sljedećim kriterijima:

1. sadržaj i kvaliteta programa (mora ostvariti najmanje 20 bodova) – do 50 bodova

2. vizualna i prostorna vrijednost manifestacije (mora ostvariti najmanje 10 bodova) – do 40 bodova

3. kvaliteta i raznolikost ugostiteljske ponude i prigodne prodaje u sklopu manifestacije – do 20 bodova

4. reference ponuditelja (mora ostvariti najmanje 5 bodova) – do 20 bodova

5. promocija i medijska pokrivenost – do 10 bodova

6. financijska održivost – do 10 bodova

7. dostupnost događanja – do 10 bodova

8. ekološka rješenja – do 20 bodova.

Kriteriji iz stavka 1. ovoga članka iskazani su u Prilogu koji je sastavni dio ove odluke.

Ponude koje ne ostvare najmanji određeni broj bodova iz stavka 1. točaka 1. 2. i 4.. ovog članka, Povjerenstvo će zaključkom odbiti.

Ako dvije ili više ponuda imaju najveći broj bodova, najbolja ponuda je ona ponuda koja je ostvarila veći broj bodova iz kriterija sadržaj i kvaliteta programa, a ako ponude imaju isti broj bodova i iz kriterija sadržaj i kvaliteta programa, prednost ima ona ponuda koja ima veći broj bodova iz kriterija vizualna i prostorna vrijednost manifestacije.

Za istu lokaciju s mjestima ponuditelj može podnijeti samo jednu ponudu.

Za postavljanje pokretnih naprava iz članka 29. stavka 1. ove odluke, jednom ponuditelju može se dodijeliti najviše do 25% lokacija s mjestima na površinama javne namjene oglašenima u javnom natječaju.

Ako su ponude istog ponuditelja najbolje ponude za lokacije s mjestima kojima se prelazi postotak propisan stavkom 6. ovog članka, Povjerenstvo iz članka 29. stavka 2. ove odluke pozvat će ponuditelja da se u roku od 48 sati od primitka poziva izjasni od kojih ponuda za lokacije s mjestima odustaje.

Ako se ponuditelj ne odazove pozivu iz stavka 7. ovoga članka, gradonačelnik će mu dodijeliti lokacije s mjestima do postotka utvrđenog stavkom 6. ovoga članka koje predloži Povjerenstvo iz članka 29. stavka 2. ove odluke.

Na prijedlog Povjerenstva iz članka 29. stavka 2. ove odluke gradonačelnik zaključkom dodjeljuje najboljem ponuditelju lokaciju s mjestima za postavljanje pokretne naprave iz članka 29. stavka 1. ove odluke, kojim se i određuje da je najbolji ponuditelj dužan u roku od (10) dana od dana primitka zaključka uplatiti cjelokupan iznos naknade za korištenje površine javne namjene i u roku od osam (8) dana od poziva na sklapanje ugovora potpisati ugovor o korištenju površine javne namjene.

Gradsko upravno tijelo nadležno za komunalne poslove i javne površine donijet će rješenje na temelju zaključka iz stavka 9. ovoga članka.

Na sva ostala pitanja vezana za dodjelu lokacije s mjestima na površinama javne namjene za postavljanje pokretnih naprava iz članka 29. stavka 1. ove odluke, koja nisu uređena ovim člankom i člancima 29. i 30. ove odluke, na odgovarajući način primjenjuju se odredbe ove odluke kojima se uređuje postupak javnog natječaja za postavljanje kioska i pokretnih naprava i ugovor o korištenju površina javne namjene.“.

**Članak 21.**

U članku 33. stavku 1. alineji 2. iza riječi: „materijala“ dodaju se riječi: „i u slične svrhe.“.

Iza stavka 1. dodaje se novi stavak 2. koji glasi:

„Iznimno, za vrijeme organiziranja manifestacija u povodu božićnih blagdana, gradonačelnik može, na prijedlog Povjerenstva, neposredno dodijeliti na korištenje lokaciju - mjesto na površini javne namjene za održavanje manifestacija koje uključuju prodaju u trajanju od najviše sedam (7) dana.“.

Dosadašnji stavci od 2. do 6. postaju stavci od 3. do 7.

Dosadašnji stavak 7. koji postaje stavak 8. mijenja se i glasi:

„Zahtjev za postavljanje pokretnih naprava u svrhu izborne promidžbe, može se podnijeti i u rokovima kraćim od rokova iz stavaka 5. i 6. ovoga članka, ali najkasnije 24 sata prije početka planiranog korištenja.“

Dosadašnji stavci od 8. do 13. postaju stavci od 9. do 14.

**Članak 22.**

Članak 34. mijenja se i glasi:

„Zahtjev za postavljanje otvorene terase za sljedeću kalendarsku godinu podnosi se do 31. kolovoza tekuće godine.

Ako se zahtjev za postavljanje otvorene terase podnosi za razdoblje kraće od godinu dana, zahtjev se podnosi najkasnije 60 dana prije početka razdoblja korištenja površine javne namjene, navedenog u zahtjevu.

Uz zahtjev iz stavka 2. ovoga članka se prilaže:

* izvornik ili ovjerenu presliku potvrde gradskog upravnoga tijela nadležnog za financije o nepostojanju duga podnositelja zahtjeva s osnove potraživanja Grada Zagreba i potvrde porezne uprave da podnositelj zahtjeva nema nepodmirenih dospjelih poreznih obveza, ne starije od 30 dana od dana podnošenja zahtjeva
* ako je osnivač podnositelja zahtjeva ili osoba koja je po zakonu ovlaštena za zastupanje podnositelja zahtjeva ujedno osnivač ili osoba koja je po zakonu ovlaštena za zastupanje druge pravne osobe, izvornik ili ovjerenu presliku potvrde gradskog upravnoga tijela nadležnog za financije o nepostojanju duga te druge pravne osobe s osnove potraživanja Grada Zagreba i potvrde porezne uprave da ta druga pravna osoba nema nepodmirenih dospjelih poreznih obveza, ne starije od 30 dana od dana podnošenja zahtjeva.

Zahtjevi podneseni izvan roka iz stavka 1. i 2. ovog članka odbacit će se.

Ako se zahtjev za postavljanje otvorene terase podnosi pod istim prostornim uvjetima i za istog podnositelja utvrđenog rješenjem gradskog upravnoga tijela nadležnog za komunalne poslove za prethodnu kalendarsku godinu, novo rješenje donosi se neposrednim rješavanjem na razdoblje od godinu dana, uz mogućnost produženja, osim ako je podnositelju zahtjeva tijekom prethodne godine izdan prekršajni nalog ili je u postupku utvrđeno odstupanje postavljene terase od rješenja kojim se odobrava postavljanje terase ili kada više osoba traži korištenje iste površine javne namjene.“

**Članak 23.**

U članku 36. stavku 1. iza riječi: „uvjetima,“ dodaju se riječi:„na prijedlog Povjerenstva“.

**Članak 24.**

U članku 37. stavak 1. mijenja se i glasi:

„Gradonačelnik može za vrijeme trajanja zakupa lokacije - mjesta, na zahtjev zakupnika, a na prijedlog Povjerenstva odobriti zajednički zakup, pod uvjetom da zakupnik i osoba koja stupa u zajednički zakup dostave izvornik ili ovjerenu presliku potvrde gradskog upravnoga tijela za financije o nepostojanju duga s osnove potraživanja Grada Zagreba i potvrdu porezne uprave da nema nepodmirenih dospjelih poreznih obveza.“

**Članak 25.**

U članku 39. stavku 4. riječ: „Prilikom“ zamjenjuje se riječju: „Prije“.

Stavak 5. mijenja se i glasi:

„Ako osoba iz stavaka 1. i 2. ovoga članka ne pristupi potpisivanju ugovora, odnosno svoj izostanak ne opravda u roku od osam (8) dana od dana dostave poziva na sklapanje ugovora, smatrat će se da je odustala od sklapanja ugovora, a kada je površina javne namjene dodijeljena javnim natječajem, zaključak o izboru ponude kao najpovoljnije stavit će se izvan snage.“

U stavku 6. riječi: „stavlja se“ zamjenjuje se riječima: „stavit će se“.

**Članak 26.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Predsjednik**

**Gradske skupštine**

**Joško Klisović**

|  |  |  |
| --- | --- | --- |
|  | **Kriteriji** | **Maksimalni broj bodova** |
| **I.** | **SADRŽAJ I KVALITETA PROGRAMA Mora ostvariti najmanje 20 bodova** | **50** |
| 1. | Kvaliteta programskog sadržaja |  |
| 2. | originalnost/specifičnost programskog sadržaja |  |
| 3. | reference angažiranih izvođača |  |
| 4. | raznolikost žanrova, vrsta i oblika programskog sadržaja |  |
| 5. | Prilagođenost programa interesima različitih dobnih skupina posjetitelja |  |
| **II.** | **VIZUALNA I PROSTORNA VRIJEDNOST MANIFESTACIJE**  **Mora ostvariti najmanje 10 bodova** | **40** |
| 1. | Oblikovanje predviđenih sadržaja, uređenje i ukrašavanje lokacije |  |
| 2. | Funkcionalnost postava manifestacije i prilagođenost postava manifestacije javnom prostoru |  |
| 3. | Kreativnost i inovativnost |  |
| **III.** | **KVALITETA I RAZNOLIKOST UGOSTITELJSKE PONUDE I PRIGODNE PRODAJE U SKLOPU MANIFESTACIJE** | **20** |
| 1. | Kvaliteta i raznolikost ugostiteljske ponude |  |
| 2. | Kvaliteta i raznolikost prigodne prodaje |  |
| **IV.** | **REFERENCE PONUDITELJA**  **Mora ostvariti najmanje 5 bodova** | **20** |
| 1. | Dosadašnje iskustvo u organizaciji/realizaciji događanja u organiziranju sličnih događanja u posljednjih 10 godina – broj realiziranih događanja |  |
| 2. | Organizacijski kapaciteti ponuditelja/vodećeg člana zajednice ponuditelja |  |
| **V.** | **PROMOCIJA I MEDIJSKA POKRIVENOST** | **10** |
| 1. | Kvaliteta plana promocije koji uključuje oglašavanje ili pojavljivanje u domaćim i stranim medijima i društvenim mrežama |  |
| **VI.** | **FINANCIJSKA ODRŽIVOST** | **10** |
| 1. | Stabilni i dovoljni izvori financiranja za realizaciju manifestacije |  |
| **VII.** | **DOSTUPNOST DOGAĐANJA** | **10** |
| 1. | Aktivnosti i mjere za poboljšanje pristupa osobama s invaliditetom, posebni tehnički ili drugi alati za prilagodbu osobama smanjene sposobnosti vida ili sluha |  |
| **VIII.** | **EKOLOŠKA RJEŠENJA** | **20** |
| 1. | Doprinos zelenoj tranziciji kroz prateću opremu za realizaciju događanja, koja doprinosi kružnom gospodarstvu, sprečavanju i kontroli onečišćenja, biorazgradivosti, zaštiti ekosustava |  |
|  | **SVEUKUPNO** | **180** |